b'\n_START_ARTICLE_\nYellowstonska kaldera\n_START_PARAGRAPH_\nYellowstonska kaldera (doslovno: \xc5\xbdutokameni kotao, fonetizirani oblik: Jeloustonska kaldera) je vulkanska kaldera u Nacionalnome parku Yellowstone (SAD). Kaldera se nalazi u sjeverozapadnom dijelu Wyominga, a njen najve\xc4\x87i dio zahva\xc4\x87a park Yellowstone._NEWLINE_Procjene promjera kaldere, koje se kre\xc4\x87u se od 55 do 72 km, utvrdio je Geolo\xc5\xa1ki institut SAD geolo\xc5\xa1kim ispitivanjem terena koje je provela ekipa koju je predvodio Bob Christiansen 60-ih i 70-ih godina 20. stolje\xc4\x87a._NEWLINE_Nakon emisije u okviru znanstvenog programa BBC 2005. godine, gdje je skovan pojam supervulkan, ova kaldera naziva se i supervulkanom.\n_START_SECTION_\nOtkri\xc4\x87e\n_START_PARAGRAPH_\nGeolog Bob Christiansen i njegova ekipa ispitali su podzemlje Yellowstonea i nai\xc5\xa1li na znatne koli\xc4\x8dine o\xc4\x8dvrslog pepela debljine 30 cm. Christiansen je zaklju\xc4\x8dio da je pepeo mogao potjecati od erupcija nekog vulkana koji danas ne postoji, jer u Yellowstoneu nije uspio prona\xc4\x87i nikakav uga\xc5\xa1eni vulkan, niti njegovu kalderu. Po\xc4\x8deo je sumnjati da je Yellowstone dio nekog starog vulkanskog sustava, ali za to nije imao dokaza._NEWLINE_Godine 1973. profesor Bob Smith, vulkanolog sa sveu\xc4\x8dili\xc5\xa1ta u Utahu, prou\xc4\x8davao je mjesto na kojem je proveo ve\xc4\x87i dio svoje slu\xc5\xbebe. S jednog otoka u jezeru Yellowstone zapazio je dvije pojave koje su ga zbunile. Prvo, jedan ponton, koji je ranije koristio za prijelaz, na\xc5\xa1ao se pod vodom. I drugo, na ju\xc5\xbenom kraju jezera stabla su utonula su u jezero za oko 30 cm._NEWLINE_U otkri\xc4\x87u kaldere ulogu je imala i NASA koja je izabrala Yellowstone kao pokazno mjesto za ispitivanje novog modela infracrvene kamere namijenjene za ispitivanje Mjeseca. Ne\xc5\xa1to kasnije njegove slike se dobilo satelitom Landsat._NEWLINE_Kalderu se uo\xc4\x8dilo na snimkama kao ogromno ulegnu\xc4\x87e izme\xc4\x91u planinskih lanaca. Pru\xc5\xbea se sa sjeveroistoka ka jugozapadu nevjerovatnih 70 km x 30 km. Profesor Smith zatra\xc5\xbeio je od NASA-e potanko ispitati \xc4\x8ditavo podru\xc4\x8dje. Milimetarski to\xc4\x8dna ispitivanja pokazala su da se povr\xc5\xa1ina parka, od prvih mjerenja izvedenih 1923., podigla za \xc4\x8ditavih 74 cm! Postojalo je samo jedno obja\xc5\xa1njenje za takvu pojavu \xe2\x80\x93 veliki spremnik magme pod zemljom Yellowstonea, skriveni supervulkan._NEWLINE_Christiansen je zatim otkrio ostatke \xc4\x8dak tri kaldere. Razli\xc4\x8dite starosti, bile su doslovno naslagane jedna preko druge. Do\xc5\xa1ao je do dokaza da se posljednja erupcija Yellowstonea odigrala prije oko 630 000 godina i da je tada pepelom zasula polovinu povr\xc5\xa1ine dana\xc5\xa1njih SAD. Druga erupcija bila je prije 1 200 000, a tre\xc4\x87a prije 1 800 000 godina (1,2 odnosno 1,8 milijuna godina). Ovo otkri\xc4\x87e izazvalo je posebnu pozornost i zloslutne pretpostavke u javnosti kada se shvatilo da se upravo nalazimo u vremenu kad bi vulkan u Yellowstoneu trebao opet erumpirati. Odnosno, trebao je ve\xc4\x87 erumpirati, ali iz nekih razloga je to okasnilo. Radi se o erupciji koja bi svojom snagom mogla uni\xc5\xa1titi ne samo SAD, nego mo\xc5\xbeebitno ugroziti i cijelo \xc4\x8dovje\xc4\x8danstvo.\n_START_SECTION_\nOpasnost\n_START_PARAGRAPH_\nStru\xc4\x8dnjaci NASA-e su utvrdili da se ispod Yellowstonea, na dubini od 8 000 metara, nalazi najve\xc4\x87a magmena komora koju se ikada otkrilo. Ispunjena magmom i plinom pod velikim tlakom, polagano gura tlo kaldere navi\xc5\xa1e. Bob Smith je zatim otkrio da je na dubini od 5 000 metara temperatura oko 350 stupanja (temperatura magme je oko 1 500). Hidrotermalni izvori i gejziri, rasprostranjeni po gotovo \xc4\x8ditavoj povr\xc5\xa1ini Yellowstonea, nisu ni\xc5\xa1ta drugo nego pukotine kroz koje ovaj supervulkan "di\xc5\xa1e" i osloba\xc4\x91a vi\xc5\xa1ak tlaka. Svake godine ovo podru\xc4\x8dje pogodi izme\xc4\x91u 1 000 i 2 000 potresa, no ne velikog intenziteta. Oni ukazuju na aktivnost supervulkana._NEWLINE_Studije i analize pokazuju da najve\xc4\x87i rizik dolazi od hidrotermalne aktivnosti koja se zbiva neovisno o vulkanskoj aktivnosti. Preko 20 velikih kratera je nastalo u posljednjih 14 000 godina od ledenjaka povla\xc4\x8denjem iz Yellowstonea._NEWLINE_Daljnja istra\xc5\xbeivanja pokazuju da Yellowstone prouzrokuje i potrese na velikoj udaljenosti, kao \xc5\xa1to je 1992. godine potres ja\xc4\x8dine 7,3 po Richteru u kalifornijskoj pustinji Mojave, koji je pokrenuo seriju potresa, u Denali - 1 300 km daleko i Aljasci oko 3 200 km daleko, gdje je do\xc5\xa1lo do poja\xc4\x8dane aktivnosti mnogih gejzira i izlijevanja vrela vode i nekoliko mjeseci nakon potresa._NEWLINE_Upravitelj Yellowstoneskog opservatorija Jake Lowenstern je predlo\xc5\xbeio Geolo\xc5\xa1kom institutu SAD poja\xc4\x8dano motriti te klasifikacirati Yellowstone kao prijetnju najvi\xc5\xa1eg stupnja rizika.'